2. Paskolos, kurių pradinis terminas – iki vienerių metų imtinai/nuo vienerių metų ir iki penkerių metų imtinai/nuo penkerių metų

Atskaitomybės sistemoje šį straipsnį sudaro atskaitingųjų agentų skolininkams paskolintos lėšos, nepatvirtintos dokumentais arba patvirtintos vienu dokumentu (net jeigu jis tapo perleidžiamuoju). Visų pirma jis apima turtą indėlių forma. NCB taip pat gali reikalauti šiam straipsniui pateikti pilną paskirstymą pagal sektorių. Šis straipsnis apima: a) Paskolas namų ūkiams ir ne pelno institucijoms, teikiančioms paslaugas namų ūkiams, suskirstytas į: — vartojimo kreditą (paskolas, suteiktas daugiausia asmeniniam prekių ir paslaugų vartojimui). Vieninteliams savininkams/neįregistruotoms partnerystėms suteiktas vartojimo kreditas įtraukiamas į šią kategoriją, jei atskaitingoji PFI žino, kad paskola yra daugiausia naudojama asmeniniam vartojimui, — paskolas būstui pirkti (kreditą, suteiktą investuoti į būstą savo naudojimui arba nuomai, įskaitant statybą ir remontą). Jos apima gyvenamosios paskirties nekilnojamuoju turtu užtikrintas paskolas, naudojamas būstui pirkti, ir kitas paskolas būstui pirkti, suteiktas asmeniškai arba užtikrintas kitos formos turtu. Vieninteliams savininkams/neįregistruotoms partnerystėms suteiktos būsto paskolos įtraukiamos į šią kategoriją, išskyrus atvejus, kai atskaitingoji PFI žino, kad būstas daugiausia naudojamas verslui; tokiu atveju duomenys apie jas teikiami kaip „kitos paskolos, iš jų vieninteliams savininkams/neįregistruotoms partnerystėms“, — kitas paskolas (paskolas, suteiktas kitais tikslais nei vartojimui ir būstui įsigyti, pavyzdžiui, verslui, skolos konsolidavimui, mokymuisi ir t. t.). Ši kategorija gali apimti vieninteliams savininkams/neįregistruotoms partnerystėms suteiktas vartojimo paskolas (žr. II priedo 3 dalį), jei duomenys apie tokias paskolas nepateikti kategorijoje „vartojimo kreditas“. Išskyrus atvejus, kai taikomos sumažintos atskaitomybės sąlygos, turi būti pateikiama pozicija „iš jų“, šioje kategorijoje atskirai nurodant vieninteliams savininkams suteiktas paskolas (žr. II priedo 3 dalį); b) Kreditinės kortelės skolą. Šiame reglamente ši kategorija apima kreditą, suteiktą namų ūkiams arba nefinansinėms korporacijoms per uždelstines debetines korteles (t. y. korteles, suteikiančias „patogumo kreditą“, kaip apibrėžta toliau) arba per kreditines korteles (t. y. korteles, suteikiančias „patogumo kreditą“ ir išplėstinį kreditą). Kreditinės kortelės skola įrašoma tam skirtose kortelės sąskaitose ir todėl jos nematyti einamosiose arba kredito limitą suteikiančiose sąskaitose. „Patogumo kreditas“ apibrėžiamas kaip kreditas, laikotarpiu tarp per vieną mokėjimo ciklą kortele atliktos (-ų) mokėjimo operacijos (-ų) ir datos, kurią padengiami šio konkretaus mokėjimo ciklo debeto likučiai, suteiktas už 0 % palūkanų normą. Išplėstinis kreditas apibrėžiamas kaip kreditas, suteiktas praėjus ankstesnio (-ų) mokėjimo ciklo (-ų) mokėjimo datai (-oms), t. y. debeto sumos kortelės sąskaitoje, kurios nebuvo padengtos iš karto, kai buvo įmanoma, už kurį skaičiuojama paprastai didesnė nei 0 % palūkanų norma arba pakopinės palūkanų normos. Dažnai reikia mokėti minimalias mėnesines įmokas, kad išplėstinis kreditas būtų grąžintas bent iš dalies. Šių kredito formų priešinga šalis yra subjektas, pagal sutartinį susitarimą turintis galiausiai grąžinti likusias sumas, kuris sutampa su kortelės turėtoju privačiai naudojamų kortelių atveju, tačiau nesutampa bendrovės kortelių atveju. c) Atnaujinamąsias paskolas ir sąskaitų pereikvojimą. Atnaujinamosios paskolos yra paskolos, kurioms būdingi visi šie požymiai: 1) skolininkas gali naudotis lėšomis arba išimti jas iki iš anksto patvirtinto kredito limito ribos iš anksto neįspėdamas skolintojo; 2) prieinamo kredito suma gali padidėti ir sumažėti, kadangi lėšų yra skolinamasi ir jos yra grąžinamos; 3) kreditu galima naudotis pakartotinai; 4) nėra įsipareigojimo reguliariai grąžinti lėšas. Atnaujinamosios paskolos apima per kredito liniją gautas ir dar negrąžintas sumas (likučius). Kredito linija yra skolintojo ir skolininko susitarimas, kuris leidžia skolininkui per nustatytą laikotarpį ir iki tam tikro limito imti lėšas ir savo nuožiūra grąžinti jas iki nustatytos datos. Per kredito liniją prieinamos sumos, kurios nebuvo paimtos arba kurios jau buvo grąžintos, nepriskirtinos jokiai balanso kategorijai. Sąskaitų pereikvojimas yra debeto likučiai einamosiose sąskaitose. Nei atnaujinamosios paskolos, nei sąskaitų pereikvojimas neapima paskolų, suteiktų per kreditines korteles. Turi būti pateikiami duomenys apie visą skolininko skolingą sumą, nesvarbu, ar ji viršija, ar ne bet kokį iš anksto skolintojo ir skolininko sutartą limitą paskolos dydžio ir (arba) didžiausio laikotarpio atžvilgiu. d) Sindikuotąsias paskolas (vienas paskolos susitarimas, kuriame kaip skolintojos dalyvauja kelios institucijos). Sindikuotosios paskolos apima tik tokius atvejus, kai iš paskolos sutarties skolininkas žino, kad paskolą suteikė keli skolintojai. Statistikos tikslais tik faktiškai skolintojų išmokėtos sumos (o ne visos kredito linijos) yra laikomos sindikuotosiomis paskolomis. Paprastai sindikuotąją paskolą tvarko ir koordinuoja viena institucija (dažnai vadinama „pagrindiniu vadovu“) ir ją faktiškai suteikia įvairūs sindikato dalyviai. Visi dalyviai, įskaitant pagrindinį vadovą, savo balanso turto dalyje pateikia duomenis apie savo paskolos dalį skolininko atžvilgiu (t. y. ne pagrindinio vadovo atžvilgiu). e) Indėlius, kaip apibrėžta 9 įsipareigojimų kategorijoje. f) Finansinį lizingą, suteiktą trečiosioms šalims. Finansinis lizingas – tai sutartys, pagal kurias teisėtas ilgalaikės prekės savininkas (nuomotojas) šį turtą beveik visam arba visam ekonominiam jo naudojimo laikotarpiui skolina trečiajai šaliai (nuomininkui) už įnašus, padengiančius prekių kainą ir apskaičiuotas palūkanas. Faktiškai laikoma, kad nuomininkas gauna visą naudą iš prekės naudojimo ir padengia su nuosavybe susijusias išlaidas bei riziką. Statistikos tikslais finansinis lizingas laikomas nuomotojo nuomininkui suteiktomis paskolomis (suteikiančiomis galimybę nuomininkui nusipirkti ilgalaikę prekę). Turtas (ilgalaikės prekės), kuris buvo paskolintas nuomininkui, PFI balanse niekur nenurodomas. g) Blogas paskolas, kurios dar negrąžintos arba nenurašytos Visa paskolų, kurios negrąžinamos laiku arba kurios kitokiais būdais pripažįstamos iš dalies arba visiškai nuvertėjusiomis, atsižvelgiant į Direktyvoje 2006/48/EB pateiktą įsipareigojimų nevykdymo apibrėžtį, suma. h) Turimus neperleidžiamuosius vertybinius popierius Turimi vertybiniai popieriai, išskyrus akcijas ir kitą nuosavybę, kurie nėra perleidžiamieji ir kuriais negalima prekiauti antrinėse rinkose; taip pat žr. „paskolas, kuriomis prekiaujama“. i) Paskolas, kuriomis prekiaujama. Paskolos, de facto tapusios perleidžiamosiomis, turi būti klasifikuojamos turto straipsnyje „paskolos“, jeigu jos lieka patvirtintos vienu dokumentu ir jeigu paprastai jomis prekiaujama tik kartais. j) Subordinuotoji skola indėlių arba paskolų forma. Subordinuotosios skolos priemonės yra papildomas reikalavimas institucijai emitentei, kuris gali būti įvykdytas tik įvykdžius visus aukštesnį statusą (pvz., indėlius ir (arba) paskolas) turinčius reikalavimus; dėl to jos turi kai kurias „akcijų ir kitos nuosavybės“ ypatybes. Statistikos tikslais subordinuotoji skola turi būti klasifikuojama kaip „paskolos“ arba kaip „vertybiniai popieriai, išskyrus akcijas“, atsižvelgiant į finansinės priemonės pobūdį. Kai PFI turima visų formų subordinuotoji skola šiuo metu statistikos tikslais išreiškiama nurodant vieną skaičių, šis skaičius turi būti klasifikuojamas straipsnyje „vertybiniai popieriai, išskyrus akcijas“, kadangi subordinuotąją skolą daugiausia sudaro vertybiniai popieriai, o ne paskolos. k) Reikalavimai pagal atvirkštinio atpirkimo sandorius arba vertybiniai popieriai, paskolinti už grynųjų pinigų įkaitą Grynųjų pinigų, sumokėtų už atskaitingųjų agentų nupirktus vertybinius popierius, priešinys arba vertybinių popierių skolinimas už grynųjų pinigų įkaitą; žr. 9.4 įsipareigojimų straipsnį. Šioje atskaitomybės sistemoje paskolų paskirstymas pagal nekilnojamojo turto įkaitą apima visą likusių paskolų, kurios užtikrintos įkaitu pagal Direktyvos 2006/48/EB VIII priedo 1 dalies 13–19 punktus, sumą, kai likusios paskolos ir įkaito santykis yra 1 arba mažiau nei 1. Jei atskaitingasis agentas šių taisyklių netaiko, sprendžiant, kurios paskolos turi būti įtrauktos į šį paskirstymą, remiamasi tuo metodu, kuris buvo pasirinktas kapitalo reikalavimams vykdyti. Paskola nelaikomas šis straipsnis: — patikos pagrindu suteiktos paskolos. — Patikos pagrindu suteiktos paskolos („patikos paskolos“ ir (arba) „pasitikėjimu paremtos paskolos“) – tai paskolos, vienos šalies („patikėtinio“) vardu suteiktos už trečiąją šalį („naudos gavėją“). Statistikos tikslais patikos paskolos neturi būti apskaitomos patikėtinio balanse, jei lėšų nuosavybės riziką ir naudą prisiima naudos gavėjas. Lėšų nuosavybės riziką ir naują prisiima naudos gavėjas, jeigu: a) naudos gavėjas prisiima paskolos kredito riziką (t. y. patikėtinis yra atsakingas tik už administracinį paskolos valdymą); arba b) naudos gavėjo investicijos yra apsaugotos nuo nuostolių, jeigu patikėtinis bankrutuotų (t. y. patikos paskola nėra patikėtinio turto, kuris gali būti išdalintas bankroto atveju, dalis).